b'\n_START_ARTICLE_\nGuernsey saar\n_START_PARAGRAPH_\nGuernsey saar on saar La Manche\'i v\xc3\xa4inas Prantsusmaa ja Suurbritannia vahel, Inglise kroonile kuuluva samanimelise krooni s\xc3\xb5ltkonna peasaar._NEWLINE_Saare pindala on 63 ruutkilomeetrit. Guernsey on k\xc3\xbcnklik, k\xc3\xb5rgus merepinnast kuni 110 meetrit._NEWLINE_Saar jaguneb k\xc3\xbcmneks vallaks._NEWLINE_P\xc3\xb5hiosa Guernsey elanikkonnast on t\xc3\xa4nap\xc3\xa4eval ingliskeelne. Romaani keelte hulka kuuluvat Guernsey murret, Guernsey saare varasemat kohalikku keelt, valdas 2001. aasta rahvaloenduse andmetel \xc3\xbcksnes 2% rahvastikust. Siiski teatas rahvaloendusel 14% elanikkonnast, et nad saavad Guernsey murdest mingil m\xc3\xa4\xc3\xa4ral aru. Keelep\xc3\xa4rand elab edasi saare perekonna- ja kohanimedes. Guernsey murdes kirjutas Georges M\xc3\xa9tivier (1790\xe2\x80\x931881), keda peetakse saare rahvusluuletajaks._NEWLINE_Keele kadumine ja inglise keelele \xc3\xbcleminek sai alguse 19. sajandil ning hoogustus Teise maailmas\xc3\xb5ja aastatel, kui enamik koolilapsi oli Saksa okupatsiooni ajaks (1940\xe2\x80\x931945) \xc3\x9chendkuningriiki evakueeritud._NEWLINE_Victor Hugo kirjutas mitmed oma tuntumad teosed, nende seas romaani "H\xc3\xbcljatud" ("Les Mis\xc3\xa9rables", 1862), Guernsey saarel eksiilis viibides. Ta p\xc3\xbchendas saarele oma 1866. aastal avaldatud romaani "Meret\xc3\xb6\xc3\xb6lised" ("Travailleurs de la Mer", 1866). Selle romaani tegevus toimub just Guernsey saarel. Victor Hugo elukoht Hauteville House Saint Peter Portis on t\xc3\xa4nap\xc3\xa4eval muuseum, mida haldab Pariisi linn. _NEWLINE_Saarele on kirjanduslikku kuulsust lisanud ka Mary Ann Shafferi ja Annie Barrowsi kiriromaan "Guernsey kirjandus- ja kartulikoorepiruka selts" (2008, eesti keeles Evelin Banhardi t\xc3\xb5lkes 2018).'